## L’IVF va tancar 2024 amb 17,7 milions de benefici que permetran reforçar el seu suport al teixit empresarial

*** El benefici es quadruplica respecte a l’any anterior, quan va arribar als 4,5 milions d’euros
* El Consell General aprova els comptes anuals de l’exercici 2024, en el qual es van fer 815 operacions de finançament per un import total conjunt de 221,4 milions d’euros**

El Consell General de l’Institut Valencià de Finances (IVF) ha aprovat els seus comptes anuals de 2024, exercici que l’entitat va tancar amb un benefici de 17,7 milions d’euros.

Com ha destacat la consellera d’Hisenda i Economia i presidenta de l’IVF, Ruth Merino, “este excel·lent resultat permetrà que l’IVF mantinga la seua posició com a instrument finançador de projectes empresarials per al correcte desenrotllament de l’economia de la Comunitat Valenciana, dissenyant productes crediticis en favor de la mamprenedoria, la innovació i el creixement empresarial en la nostra regió”.

Merino ha subratllat, a més, que estos resultats superen amb escreix els aconseguits al tancament de l’exercici 2023, any que es va tancar amb 4,5 milions de benefici.

**Increment del 33,3 % en la xifra de negoci**

Atenent exclusivament la xifra de negoci, dels comptes anuals de l’Institut Valencià de Finances es desprén que este organisme va tancar l’exercici 2024 amb un resultat de 22,3 milions d’euros, xifra que en comparació amb l’any anterior reflectix un increment del 33,3 %.

En concret, els interessos generats pels préstecs concedits han passat de 14,4 milions a 19,7 milions, la qual cosa suposa un increment del 36,6 %. Com ha explicat el director general d’este organisme, Enrique Montes, “això és conseqüència de l’alta activitat creditícia registrada en el passat exercici, consolidant la tendència positiva dels últims exercicis”.

“El bon resultat del marge d’intermediació unit a una gestió eficient dels recursos amb una contenció dels gastos de funcionament i el bon comportament de la cartera creditícia, amb menor necessitats de dotacions, ens ha portat a tancar un exercici 2024 amb el segon millor resultat en la història de l’IVF”, ha afegit Montes.

En concret, els comptes anuals reflectixen que els gastos de personal de l’IVF van disminuir en un 3,8 %, els gastos per servicis exteriors ho van fer en un 18,5 % i la deterioració de la cartera creditícia va experimentar una disminució de més del 50 %.

Així mateix, s’han incrementat els ingressos procedents d’instruments financers, en els quals destaca el retorn de les inversions en instruments de capital de risc, que arriba als 2,3 M€ amb un creixement del 57 % respecte a l’exercici anterior.

**Activitat creditícia en 2024**

Tenint en compte els diferents instruments financers oferits durant l’any passat, cal destacar que l’IVF va realitzar 815 operacions de finançament en 2024 per un import conjunt de 221,4 milions d’euros.

“Estos excel·lents resultats es traduïxen en empreses que han crescut, ocupacions que s’han creat, i projectes, empresarials i personals, que han cobrat vida gràcies al suport prestat per una entitat com l’IVF, compromesa amb el desenrotllament, el creixement i el progrés de la Comunitat Valenciana”, ha destacat Ruth Merino.

A esta reunió del Consell General de l’IVF han assistit Tony Woodward i Ramón Trénor, els quals recentment han sigut nomenats com a nous consellers.

Fecha: 02/07/2025